alexandrainst/scandi-wiki huggingface dataset:
Gljáþinur

Gljáþinur (Abies mariesii, á japönsku, オオシラビソ eða アオモリトドマツ, Oh-shirabiso, eða Aomori-todomatsu) er þintegund ættuð úr fjöllum mið og norður Honshū, Japan. Hann vex 750 til 1,900 metra hæð á norður Honshū, og 1,800 til 2,900 m á mið Honshū, alltaf í tempruðum regnskógum með mikilli úrkomu og svölum, rökum sumrum, og mjög mikilli snjókomu á vetrum.

Þetta er meðalstórt sígrænt tré, um 15 til 30 metra hátt, með stofnþvermál að 0.8 metrar, smærra og stundum runnkenndur við trjálínu. Barrið er nálarlaga, flatt, 1.5 til 2 sm langt og 2 mm breitt og 0.5 mm þykkt, matt dökk grænt að ofan, og með tvær hvítar loftaugarákir að neðan, og lítið eitt sýlt í endann. Barrið er í spíral eftir sprotanum, en það er breytilega undið neðst svo þau liggja flöt til hvorrar hliðar og ofan á sprotanum, með engin undir. Sprotarnir eru rauðgulir með þéttri lauelskenndri hæringu. Könglarnir eru 5 til 11 sm langir og 3 til 4 sm breiðir, dökk purpurabláir fyrir þroska; hreisturblöðkurnar eru stuttar, og faldar í lokuðum könglinum. Vængjuð fræin losna er köngullinn sundrast við þroska um 6 til 7 mánuðum eftir frjóvgun.

Gljáþinur er náskyldur silfurþini A. amabilis frá Kyrrahafsströnd Norður Ameríku, sem greinist frá gljáþin með aðeins lengra barri 2 til 4.5 sm og lengri könglum: 9 til 17 sm langir.

Gljáþinur er nefndur eftir enska plöntusafnaranum Charles Maries (1851–1902), sem kom með tegundina til Bretlands 1879.</blockquote>

Tilvísanir

 
Liu, T. S. (1971). A Monograph of the genus Abies. National Taiwan University.

Þallarætt
Batteríið

Batteríið var virki úr torfi og grjóti norður af Arnarhólstúni í Reykjavík. Það var reist á tíma Jörundar hundadagakonungs og endurbætt síðar. Batteríið stóð á svipuðum slóðum og hús Seðlabanka Íslands við Kalkofnsveg stendur núna en mikið landfylling hefur verið gerð á þessu svæði.  

Benedikt Gröndal lýsir Batteríinu svo í grein sinni Reykjavík um aldamótin 1900: 

 "Þar er efstur Arnarhóll (sem í daglegri ræðu er oft kallaður Batteríið) og sér þar enn merki virkis nokkurs, sem gert var þegar Jörgensen var hér; þá voru þangað fluttir einhverjir gamlir fallbyssuhólkar frá Bessastaðaskansi. Þá er dátarnir voru sendir hingað þjóðfundarsumarið 1851, þá var líka eitthvert virki gert, eða garðar fyrir fallbyssur, og púðurhús nokkurt úr torfi og varðhús hjá eða varðhylki, og kvað Brynjólfur Oddson um þetta í Dátarímu; þar segir svo:

Hjá því reistu rauðan strók,
er rambaði á einum fæti;
var í holum viðarbrók
vökumannsins sæti.

Þegar mæddi sorg og sút
af settum vöku-pressum
í grimmviðrunum gægðust út
úr gapastokki þessum.

En nú er þetta horfið fyrir löngu og á landið enga slíka vörn, en engum dettur í hug, að ef manni tekst að eignast eitthvað, þá þarf að hafa einhver ráð til að verja það; sjálfir getum vér enga vörn veitt, en megum horfa á, að botnvörpumenn ræni oss eins og þeim þóknast, heimtum svo alt af Dönum og höfum ekkert nema stóryrðin."

Tenglar 
 Leifar af vígi Jörundar, Arnarhóll árið 1911

Tilvísanir 

Mannvirki í Reykjavík
Silfurþinur

Silfurþinur, fræðiheiti Abies amabilis, er tegund af þini frá Kyrrahafsströnd norðvestur Norður-Ameríka, þar er hann á "Pacific Coast Ranges" og Fossafjöllum frá suðaustasta hluta Alaska, gegn um vestur Bresku Kólumbíu, Washington og Oregon, til lengst norðvestur í Kaliforníu. Hann vex frá sjávarmáli til 1500metra hæð á norðurhluta svæðisins, og í 1000 til 2300 metra hæð á suðurhluta svæðisins, alltaf í tempruðum regnskógum með tiltölulega mikilli úrkomu og svölum, rökum sumrum. Vex oft með Degli og syðst á útbreiðslusvæðinu, Aesculus californica.

Lýsing

Þetta er stórt sígrænt tré sem verður 30 til 45 metra hátt, einstöku sinnum 72 metrar, með stofnþvermál að 1.2 metruma, einstöku sinnum 2.3 metrar. Börkurinn á yngri trjám er ljósgrár, þunnur og þakinn kvoðublöðrum. Á eldri trjám dökknar hann og myndar hreistur og sprungur.  Barrið er nálarlaga, flatt, 2 til 4.5 sm langt og 2 mm breitt og 0.5 mm þykkt, matt dökk-grænt að ofan, og með tvær hvítar loftaugarákir að neðan, og lítið eitt sýlt í endann. Barrið er í spíral eftir sprotanum, en það er breytilega undið neðst svo þau liggja flöt til hvorrar hliðar og ofan á sprotanum, með engin undir. Sprotarnir eru rauðgulir með þétta flauelskennda hæringu. Könglarnir eru 9 til 17 sm langir og 4 til 6 sm breiðir, dökk purpurabláir fyrir þroska; hreisturblöðkurnar eru stuttar, og faldar í lokuðum könglinum. Vængjuð fræin losna er köngullinn sundrast við þroska um 6 til 7 mánuðum eftir frjóvgun.
Silfurþinur er náskyldur gljáþini A. mariesii frá Kyrrahafsströnd Norður Ameríku, sem greinist frá silfurþin með aðeins styttra barri 1.5 til 2.5 sm og minni könglum: 5 til 11 sm langir.

Nytjar
Viðurinn er mjúkur og ekki sterkur; hann er notaður í pappírsmassa, flutnigskassa og annað ódýrt. Barrið hefur þægilegan ilm og er stundum notað í Jóla skreytingar, þar á meðal jólatré.

Honum er líka plantað sem yndistré í stórum görðum, þó að kröfur hans um svöl, rök sumur takmarki svæðin sem hann vex vel; velheppnaðar útplantanir utan útbreiðslusvæðisins eru helst í vestur Skotlandi og suður Nýja Sjálandi.

Tilvísanir

Ytri tenglar

Gymnosperm Database: Abies amabilis (2011)
C.Michael Hogan (2008) Aesculus californica, Globaltwitcher.com, ed. N. Stromberg
Flora of North America (2008) Vol. 2: Pinaceae
Interactive Distribution Map of Abies amabilis 

Þallarætt
Síldarmannagötur

Síldarmannagötur eða Síldarmannagata er gönguleið úr innanverðum Hvalfirði yfir í Borgarfjarðardali. Síldarmannagata er nefnd í Harðarsögu og bendir nafnið til þess að Borgfirðingar hafi snemma farið til síldveiða eða síldarkaupa suður í Hvalfjörð. Þessi gönguleið er núna farin frá Botnsdal í Hvalfirði og yfir í Skorradal.

Heimildir 
 Fiskirannsóknir 1935-1936 – Andvari, 1. Tölublað (01.01.1937), Bls. 22-61 
 Síldarmannagötur - leiðarlýsing (Ferlir)
 Kort með örnefnum og leiðarlýsing um Síldarmannagötur (Skorradalshreppur )

Gönguleiðir á Íslandi
Evrameríka

Evrameríka, Lárússland eða Gamla rauða meginlandið, var risameginland sem varð til á Devontímabilinu fyrir 433 milljón árum þegar meginlandskjarnarnir Lárentía, Baltíka og Avalonía, rákust saman. Á Permtímabilinu varð Evrameríka hluti af risameginlandinu Pangeu. Hún varð síðan hluti af Lárasíu þegar Pangea klofnaði í Lárasíu og Gondvana. Lárasía skiptist síðan í Norður-Ameríku og Evrasíu á Krítartímabilinu. Lárentía varð þá hluti af Norður-Ameríku og Baltíka hluti af Evrasíu en Avalonía skiptist milli þeirra. 

Risameginlönd
Jafnar

Jafnar (fræðiheiti: Lycopodiophyta) eru ein af elstu núlifandi greinum æðplantna og almennt flokkaðir sem ein undirgrein byrkninga. 

Þeir fjölga sér með gróum. Núlifandi tegundir jafna eru um 1290 talsins.

Tilvísanir

 
Byrkningar
Sepultura

Sepultura er brasilísk þrass-sveit stofnuð í Belo Horizonte árið 1984 af bræðrunum Max og Igor Cavalera.
Hljómsveitin var áhrifamikil seint á 9. áratugnum og snemma á 10. áratugnum. Bræðurnir yfirgáfu sveitina síðar, Max árið 1996 og Igor árið 2006. Max stofnaði Soulfly og síðar Cavalera Conspiracy með bróður sínum. Frá 1998 hefur bandaríski söngvarinn Derrick Green verið með sveitinni. Sepultura þýðir gröf á portúgölsku.

Núverandi meðlimir
Paulo Jr. – bassi (1985–)
Andreas Kisser – gítar (1987–)
Derrick Green – söngur (1998–)
Eloy Casagrande – trommur (2011–)

Fyrrum meðlimir
Igor Cavalera – trommur (1984–2006)
Max Cavalera – söngur og gítar (1985–1996)
 Og fleiri...

Breiðskífur
Morbid Visions (1986)
Schizophrenia (1987)
Beneath the Remains (1989)
Arise (1991)
Chaos A.D. (1993)
Roots (1996)
Against (1998)
Nation (2001)
Roorback (2003)
Dante XXI (2006)
A-Lex (2009)
Kairos (2011)
The Mediator Between Head and Hands Must Be the Heart (2013)
Machine Messiah (2017)
Quadra (2020)

Brasilískar hljómsveitir
Þrass
Guttormur Sigbjarnarson

Guttormur Sigbjarnarson, jarðfræðingur, var fæddur í Rauðholti í Hjaltastaðaþinghá 23.6. 1928. Hann lést í Reykjavík 10.01 2017. Foreldrar hans voru Sigbjörn Sigurðsson og Jórunn Anna Guttormsdóttir bændur í Rauðholti.

Nám og störf 
Eftir barna- og gagnfræðaskólagöngu að Eiðum settist hann í MA og lauk þaðan stúdentsprófi 1952. Eftir það innritaðist hann í Hí og lauk þaðan BA-prófi 1961 samhliða kennslu í Gagnfræðaskóla Austurbæjar. Nokkrum árum síðar innritaðist hann í Óslóarháskóla og lauk þaðan cand. real-prófi í jarðfræði 1967 en hafði þá dvalið eitt ár við vatnafræðinám í Bandaríkjunum. Eftir heimkomuna réðst hann til Orkustofnunar sem sérfræðingur í vatnafarsrannsóknum. Síðar varð hann deildarstjóri við Jarðkönnunardeild Orkustofnunar. Samhliða rannsóknum sínum starfaði Guttormur sem stundakennari við MH og síðar jarðfræðiskor HÍ. Starfsferlinum lauk hann sem framkvæmdastjóri Hins íslenska náttúrufræðifélags 1991-1999.

Guttormur var virkur í kjarabaráttu náttúrufræðinga og var formaður Félags íslenskra náttúrufræðinga á fyrstu árum þess.

Rannsóknir 
Jarðfræðirannsóknir Guttorms Sigbjarnarsonar voru einkum á sviði vatnafars, neysluvatns, grunnvatnsfræða og kortlagningar. Hann gerði grundvallarrannsóknar á vatnafari Veiðivatna og Tungnáröræfa og gaf út vatnafarskort af svæðinu en þetta var fyrsta íslenska vatnafarskortið. Einnig liggja eftir han skrif um vatnafar Þingvallavatns, samstarfsmaður hans þar var Freysteinn Sigurðsson, jarðfræðingur. Á árunum í upp úr 1970 stýrði hann jarðfræðirannsóknum í Krepputungu og á Brúaröræfum og gaf út fyrsta nákvæma jarðfræðikortið af þeim slóðum ásamt með ítarlegri skýrslu sem jók mjög á þekkingu manna á þessum hluta öræfanna.  Síðar skrifaði hann greinaflokk í Náttúrufræðinginn um aðdraganda og niðurstöður rannsóknanna og yfirlit um fyrri athuganir náttúrufræðinga á þessu svæði. Guttormur ritaði einnig um landmótun, ísaldarjarðfræði, hafís og uppblástur. Hann var ritstjóri bókarinnar Vatnið og landið, greinasafn um vatnafar og jarðfræði, sem út kom 1990.

Margt má lesa um Guttorm, ættir hans og æskuheimili í Rauðhyltingabók sem út kom 2005 í ritstjórn Sævars Sigbjarnarsonar frá Rauðholti.

Nokkrar greinar 
 Hafís og hafstraumar. Í bókinni Hafís við Ísland 1968, bls 13-48
 Afok og uppblástur: þættir úr gróðursögu Haukadalsheiðar. Náttúrufræðingurinn 39, 1969, 68-118
 Alpajöklar og öldubrjótar. Í bókinni Eldur er í norðri, 1982, bls. 79-89
 Hlaup og hlaupfarvegir. Í bókinni Vatnið og landið 1990, bls. 129-143
 Norðan Vatnajökuls 1. Aðdragandi og skipulag jarðfræðikortlagningar. Náttúrufræðingurinn 63, bls. 109-124, 1993
 Norðan Vatnajökuls 2. Jarðlagaskipan og jarðfræðikort. Náttúrufræðingurinn 63, bls. 201-207, 1993
 Norðan Vatnajökuls 3. Eldstöðvar og hraun frá nútíma. Náttúrufræðingurinn 65, bls. 199-212, 1995
 Grunnvatnið til Þingvallavatns. (Með Freysteini Sigurðssyni). Í bókinni Þingvallavatn. 2002, bls. 120-135
Íslenskir náttúrufræðingar
Íslenskir jarðfræðingar
Íslenskir vísindamenn
Jón Gunnar Bernburg

Jón Gunnar Bernburg, fæddur árið 1973, er íslenskur félagsfræðingur.
Hann lauk BA gráðu í félagsfræði frá Háskóla Íslands árið 1996 og er einnig með doktorspróf í sömu grein frá State University of New York í Albany sem hann lauk árið 2002.

Ævi og starf 
Jón Gunnar hefur unnið við Háskóla Íslands  allt frá árinu 2005 og er nú prófessor í félagsfræði við Félagsvísindasviðið þar. 
Eftir útskrift vann Jón að rannsóknum á samfélagslegum kenningum er varða glæpi og félagsleg frávik. Á seinni árum hefur hann einbeitt sér að kreppunni sem skall á Ísland árið 2008 og skoðað einstaklings-, félagslega- og fjárhagslegaþróun.
Jón Gunnar er virtur félagsfræðingur sem var frá árunum 2003-2005 handhafi rannsóknarstöðustyrks Rannís og hafa niðurstöður rannsókna hans birst í hátt virtum tímaritum líkt og Sociology, Criminology og Journal of Research Crime and Delinquency.

Jón Gunnar fékk hvatningarverðlaun Vísinda- og tækniráðs árið 2013 og var fyrsti félagsvísindamaðurinn til að hljóta þessi verðlaun. Hann hefur látið til sín taka á breiðu sviði innan félagsfræðinnar og má þar helst nefna rannsóknir hans á félagslegum frávikum, afbrotafræði, skipulagsheildum og aðferðarfræði. Þá hefur hann einnig verið leiðandi í rannsóknum á gerð nærsamfélags Íslendinga og áhrifum þess á börn og unglinga.

Rannsóknir 
Ásamt því að greinar hafa víðast birst eftir hann hefur hann einnig gefið út bók.
Bókina Economic Crisis and Mass Protest: The Pots and Pans Revolution in Iceland gaf Jón Gunnar út árið 2016 og fjallar hún um kreppuna og búsáhaldabyltinguna sem áttu sér stað árið 2009. Í bókinni kafar hann í þær félagslegu orsakir og áhrif sem þessir atburðir höfðu í för með sér. Það er sjaldgæft í eins auðugu og lýðræðislegu ríki sem Ísland er að mótmæli af þessari stærðargráðu brjótist út, en um 25% þjóðarinnar tóku þátt í þeim og stóðu mótmælin þangað til að sitjandi ríkisstjórn sagði af sér.

Tilvísanir

Íslenskir félagsfræðingar

Fólk fætt árið 1973
Prófessorar við Háskóla Íslands
Saltfiskur í sögu þjóðar

Saltfiskur í sögu þjóðar er tveggja binda ritverk sem kom úr árið 1998. Í bókinni er fjallað um  saltfiskverkun og saltfiskverslun á Íslandi í þrjár aldir. Verkið var ritað að tilhlutan Sölusambands íslenskra fiskframleiðanda en á fimmtíu ára afmæli þess var ákveðið að skrifa sögu þess en einnig sögu fiskvinnslu allt frá upphafi á 18. öld. Valdimar Unnar Valdimarsson sagnfræðingur var aðalhöfundur bókarinnar en hann lést áður en hann gat lokið verkinu og lauk Halldór Bjarnason sagnfræðingur við verkið.

Heimild 
  Saltfiskurinn þjappaði þjóðinni saman (Morgunblaðið 18. mars 1998)
Bókaárið 1988
Sölusamband íslenskra fiskframleiðenda

Sölusamband íslenskra fiskframleiðenda eða SÍF var félag sem stærstu útgerðar- og fiskvinnslufélögin á Íslandi stofnuðu með aðstoð bankanna (Útvegsbankans og Landsbankans) árið 1932  til að koma fastara skipulagi um sölu á saltfiski með það fyrir augum að stöðva verðfall á fiski og reyna að fá verðið upp aftur. Það voru þrjú stærstu útflutningsfyrirtækin Kveldúlfur, Fisksölusambandið og Alliance sem stóðu að SÍF. Félögin skuldbundu sig til að afhenda SÍF allan þann fisk sem þau réðu yfir og reynt skildi að fá fleiri aðila í félagið. SÍF fól fimm manna nefnd að annast sölu á fiskinum en í nefndinni einn aðili frá hverju fyrirtækjanna og einn frá hverjum bankanna en það voru Richard Thors formaður, Ólafur Proppé, Kristján Einarsson og bankastjórarnir Magnús Sigurðsson og Helgi Guðmundsson.

Heimild 
 Ægir, 8. Tölublað (01.08.1932), Blaðsíða 210
Thomas Coville

Thomas Coville (f. 10. maí 1968) er franskur siglingamaður sem er þekktur fyrir þátttöku í úthafssiglingakeppnum á borð við Route du Rhum, Vendée Globe og Volvo Ocean Race. Hann á núverandi met í siglingu einsamall umhverfis hnöttinn á seglskútu. Metið setti hann 25. desember 2016 á þríbytnunni Sodebo Ultim þegar hann kom í Ermarsund eftir 49 daga, 3 tíma, 7 mínútur og 38 sekúndur.

Franskir siglingamenn
Gudmannsminde

Gudmannsminde er timburhús við Aðalstræti 14 á Akureyri. Húsið var byggt árið 1835. Það var gefið til spítalahalds af Carl Gudmann og var spítalinn vígður 7. júlí 1874  og spítali rekinn í húsinu til ársins 1898. Húsið er nú  íbúðarhús en það var upprunalega byggt sem slíkt.

Heimildir 
 Læknablaðið 4 hefti, 55. árgangur 1969
 Áfangar í spítalaþjónustu á Íslandi

Akureyri
Hvolfþinur

Abies fargesii (á kínversku: 巴山冷杉) er tegund af þini sem er einlendur í mið Kína. Tegundarnafnið er eftir Franska trúboðanum, grasafræðingnum og plöntusafnaranum, Paul Guillaume Farges. Abies fargesii getur orðið mjög stór, jafnvel að 40 metra hár. Hann er einlendur í mið Kína þar sem hann finnst í Gansu, Henan, Hubei, Shaanxi, og Sichuan héruðum. Hann vex á fjöllum og á vatnasviðum í 1500 til 3900 metra hæð yfir sjó.

Abies fargesii er nýttur í timbur og pappamassa.

Tilvísanir

Þallarætt
Næfurþinur

Abies squamata er sígrænt tré í þallarætt.
Þessi þinur er algengur í suðaustur Tíbethásléttunni (Kína) frá 3200 metrum upp í trjálínu í 4400 metrum yfir sjávarmáli. Hann er ríkjandi í norðurhlíðum og vex oft með, Picea balfouriana. Ríkisskógarhögg var hömlulaust til skógarhöggsbanns 1998, en þá var búið að minnka skógana umtalsvert. Skógrækt eftir bannið einkennist af greni, þar sem Abies squamata hættir til stofnrots (stem rot) og þar með sniðgenginn af ríkisstofnunum (Ryavec & Winkler 2009). Undirgróður er aðallega tegundir af  Rhododendron. Tíbetar á svæðinu kalla hann "bollo", en það er orð sem er bæði yfir þin og greni.

Tilvísanir 

 Conifer Specialist Group 1998.  Abies squamata.   2006 IUCN Red List of Threatened Species.   Downloaded on 10 July 2007.
 Ryavec, Karl & Winkler, Daniel 2009. Logging Impacts to Forests in Tibetan Areas of Southwest China. A Case Study from Ganze Prefecture Based on 1998 Landsat TM Imagery. In: Himalaya - Journal of the Association for Nepal & Himalayan Studies 2006, vol. 26.1: 38-45.  link: http://mushroaming.com/sites/default/files/Ryavec%20Winkler%203-2009.pdf

Þallarætt
Þinir
Abies recurvata

Abies recurvata er sígrænt tré í þallarætt.
Hann finnst eingöngu í Kína. Abies recurvata er sérstök þintegund sem þekkist yfirleitt á því að nálarnar á toppsprota ("leaders") eru að mestmegnis aftursveigðar. Hann kemur fyrir í þurrari og kaldari svæðum norðurhluta mið-Kína í Sichuan og Gansu héruðum í 2300 til 3600 metra hæð yfir sjávarmáli, yfirleitt á vindbörðum klettum eða í djúpum árdölum. Stundum kemur hann fyrir í þurrum, lágum runnum á skjóllausum  fjallshlíðum. Hann vex yfirleitt með barrtrjáategundum eins og Juniperus convallium, Juniperus formosana var. mairei, Juniperus squamata var. fargesii, Juniperus tibetica, Picea asperata, og Picea wilsonii. Abies recurvata er smátt til meðalstórt tré, jafnvel að 40 metrum, yfirleitt með keilulaga krónu, og stofnþvermál að 0.8 metrum. Það er með frekar sléttan, gráan eða ryðbrúnan börk, sem fyrst flagnar af í þunnum skífum, verður svo grábrúnn og flagnar í þykkum plötum. Sprotarnir eru gráhvítir eða ljósgulir með 1.2 til 2.5 sm löngum barrnálum sem liggja lárétt á skuggagreinum,  standa geislalægt út á kröftugum greinum; oft gildar og aftursveigðar, grænar til gráleitat að ofan og þéttsetnar með loftaugarásum, með tvemur grágrænum loftaugarákum að neðan. Abies recurvata er með 4 til 8 sm löngum egglaga eða sívalt-egglaga, grá- til purpura-bláum könglum; hreisturblöðkurnar eru nokkuð styttri en köngulskeljarnar, stundum með lítið eitt útstæðum endum á lokuðum könglunum.

Tilvísanir

Viðbótarlesning 
 Conifer Specialist Group 1998. Abies recurvata. 2006 IUCN Red List of Threatened Species. Downloaded on 10 July 2007.

Þallarætt
Þinir
Abies bornmuelleriana

Abies bornmuelleriana, er sjaldgæft sígrænt tré, líklegast náttúrulegur blendingur af (Abies nordmanniana) og Grikkjaþin (Abies cephalonica). Náttúrulegt útbreiðslusvæði hans er takmarkað við norður Tyrkland, nálægt Svartahafsströndinni.

Tilvísanir

Ytri tenglar
EUFORGEN species page on Abies bornmuelleriana Information, distribution and related resources

Þinir
Þallarætt
Abies × sibiriconephrolepis

Abies × sibiriconephrolepis er náttúrulegur blendingur sem hefur komið upp á milli Abies nephrolepis og Abies sibirica. Hann hefur nýlega fundist í norðurhluta Heilongjiang í Kína.

Tilvísanir 

Þallarætt
Þinir
Abies x masjoannis

Abies × masjoannis er blendingur á milli evrópuþins (Abies alba) og spánarþin (Abies pinsapo).

Saga
Í kring um 1950, fann Nicolau Masferre fyrir tilviljun, í bæ sínum Montseny, þintré sem voru blendingur af evrópuþin (Abies alba) og spánarþins (Abies pinsapo). Allnokkur sýnishorn voru send til greiningar í Madrid, og var staðfest að þetta væri ný tegund (blendingur). Síðan um 1960 hefur blendingurinn verið notaður í Buen Retiro almenningsgarðinum í Madrid, og víðar á Spáni.

Lýsing
Hann verður að 30 metra hár með hvítleitum til gráum berki. Vöxturinn er keilulaga, og útlit allt millistig á milli foreldranna. Hann hægan vöxt og og talið er að hann verði um 300 ára, en elsta þekkta tréð var 100 ára gamalt 2014.

Tilvísanir 

Lýsing á blendingnum Abies x masjoannis (á spænsku)

Þallarætt
Þinir
Ráðuneyti Bjarna Benediktssonar

Ríkisstjórn Bjarna Benediktssonar tók við völdum þann 11. janúar 2017. Hún samanstendur af Sjálfstæðisflokknum, Viðreisn og Bjartri framtíð og er því fyrsta samsteypustjórn fleiri en tveggja flokka síðan þriðja ráðuneyti Steingríms Hemannssonar, sem hélt velli frá hausti 1989 til kosninga vorið 1991. Í ríkisstjórninni eru 11 ráðherrar og því einum fleiri en voru í stjórninni sem hún tók við af. En eftir að ljóst varð að ríkisstjórnin yrði mynduð sóttist Sjálfstæðisflokkurinn eftir því að skipta Innanríkisráðuneytinu milli tveggja ráðherra til að ann­ars veg­ar annast málefni samgöngu- og sveit­ar­stjórna­ og hins veg­ar dóms­mál.

Aðrar breytingar á ráðherraembættum voru annars vegar þær að iðnaðar- og viðskiptaráðherra varð að ferðamála-, iðnaðar- og nýsköpunarráðherra og að félags- og húsnæðismálaráðherra varð að félags- og jafnréttismálaráðherra. Sjálfstæðisflokkurinn hefur sex ráðherra, Viðreisn þrjá og Björt framtíð tvo. Ríkisstjórnarflokkarnir hafa milli sín naumasta mögulega meirihluta á Alþingi með 32 þingmenn.

Ráðuneyti Bjarna hrundi þegar Björt framtíð dró sig úr stjórnarsamstarfinu í september sama ár eftir að upplýst var um að fyrri ríkisstjórn hefði veitt dæmdum barnaníðingi, Hjalta Sigurjóni Haukssyni, uppreist æru samkvæmt meðmælum frá föður Bjarna, Benedikt Sveinssyni. Bjarni hafði vitað frá því í júlí sama ár að faðir hans væri meðal umsagnaraðila Hjalta. Meðlimir Bjartrar framtíðar kölluðu málið „alvarlegan trúnaðarbrest“ innan ríkisstjórnarinnar.

Ráðherraskipan 11. janúar 2017 fram að 30. apríl 2017

Ráðherraskipan frá 1. maí 2017

Tilvísanir

Íslensk ráðuneyti (Stjórnarráð Íslands)
2017
Abies beshanzuensis

Abies beshanzuensis (á ensku: Baishanzu fir, Baishan fir) er tegund af þin. Hann er einlendur í Kína, nánar tiltekið Baishanzu Shan í Suður-Zhejiang héraði í Austur-Kína, þar sem hann vex í 1850 metra hæð og stafar ógn af söfnun og loftslagsbreytingum]. Útbreiðslan er innan náttúruverndarsvæðisinsFengyangshan – Baishanzu. Abies beshanzuensis er skráður í útrýmingarhættu á válista IUCN.

Hann var uppgötvaður árið 1963 á tindi fjallsins Baishanzu Shan (1.857 m), þar sem einungis sjö tré fundust. Þrjú þeirra voru grafin upp og flutt til Beijing Botanical Garden, þar sem þau drápust. Um 1987 voru aðeins þrjú tré þekkt í náttúrunni, sem gerir hann þennan þin að sjaldgæfasta barrtré í heimi. Nýjar útplantanir með ágræðslu á Baishanzu Shan og öðrum nálægum stöðum hafa skilað nokkrum árangri, en tegundin er enn í útrýmingarhættu.

Þetta er 15 til 17 metra hátt tré, með breiða keilulaga krónu og bol að 80 cm metra þvermáli. Sprotarnir eru gildir, fölgulbrúnir, hárlausir eða lítið eitt hærðir. Barrið er nálarlaga, 1,5 til 4 cm langt og 2,5 til 3,5 mm breitt, skærgrænt að ofan, og með tveimur hvítum loftaugarásum að neðan. Könglarnir eru mjó-sívalir til keilulaga, skærgrænir meðan þeir eru óþroskaðir, en þroskaðir eru þeir fölgulbrúnir, 6 til 12 cm langir  og 3 til 4 cm breiðir, með útstæðar og aftursveigðar hreisturblöðkur.

Þessi þinur er náskyldur Abies firma frá Suður-Japan og er stundum skipað með honum einum í undirættkvíslina Abies subsect. Firmae. Sumir grasafræðingar telja tegundina Abies ziyuanensis til Abies beshanzuensis sem undirtegund, en aðrir setja setja þá tegund í aðra undirættkvísl,  Abies subsect. Holophyllae.

Tilvísanir

Þallarætt
Abies chensiensis

Abies chensiensis, (Shensi fir), er tegund af þin ættuðum frá Gansu, Hubei, Sichuan, Tíbet, Yunnan í Kína og Arunachal Pradesh í Indlandi. honum var fyrst lýst af Philippe Édouard Léon Van Tieghem 1892.

Tilvísanir

Þallarætt
Abies ziyuanensis

Abies ziyuanensis er tegund af þin sem er einlendur í Kína, einvörðungu á fjórum stöðum í Guangxi og Hunan héruðum. A. ziyuanensis er skyldur Abies beshanzuensis, annarri tegund í útrýmingarhættu í Kína.

Tegundin taldist í þúsundum einstaklinga svo seint sem um 1970, en nú eru færri en 600 eftir.

Tilvísanir

Þallarætt
Abies spectabilis

Abies spectabilis (á ensku East Himalayan fir) er sígrænt tré af þallarætt. Stundum er Bútanþinur (A. densa) talinn sem afbrigði af honum. Hann finnst í Afghanistan, Kína (Tíbet), norður Indlandi, Nepal, og Pakistan. Þetta er stórt tré, upp að 50 metra hátt.

Abies spectabilis er með mikla útbreiðslu, en hefur tapað búsvæði vegna skógarhöggs og eyðingu skóga, sérstaklega á lægri svæðum. IUCN mat að hann væri "við hættumörk".

Tilvísanir

Þallarætt